Mdluli wéér nie in hof weens swak gesondheidSolomon Lazarus en Heine Barnard Maandagoggend in die hof. (Foto: Verskaf) Die saak teen Richard Mdluli, voormalige hoof van misdaadintelligensie by die polisie, en sy medebeskuldigdes, Solomon Lazarus en Heine Barnard, is tot 19 Februarie uitgestel vir ŉ voorverhoor-konferensie om plaas te vind. Lazarus, voormalige finansiële hoof by die polisie se misdaadintelligensie-eenheid, en Barnard, ŉ voormalige verkrygingsbestuurder, het Maandagoggend weer in die Pretoriase hooggeregshof verskyn op aanklagte van bedrog, diefstal en korrupsie. Barnard staan ​​tereg op ŉ bykomende klag van regsverydeling. Mdluli het egter wéér nie in die hof verskyn nie weens swak gesondheid. Die drie word daarvan beskuldig dat hulle ŉ geheime misdaadintelligensiefonds van die polisie geplunder het. Sindisiwe Twala, ŉ woordvoerder van die ondersoekdirektoraat van die Nasionale Vervolgingsgesag (NVG), sê die beskuldigdes hoef nie die voorverhoor-konferensie later vandeesmaand by te woon nie. Hulle moet wel teenwoordig wees tydens die volgende sitting wat op 4 Maart plaasvind.